Armstrong-sjef fikk sparken
Det bekrefter laget i en pressemelding fredag kveld. Radioshack har i dag store stjerner som Andy og Fränk Schleck, samt Fabian Cancellara og Jens Voigt, i stallen. Bruyneel kom til US Postal i 1999 og jobbet i de påfølgende årene svært tett med Lance Armstrong. Han var også amerikanerens sjef da han returnerte til sykkelsirkuset i 2009. Dermed har Bruyneel vært en av sykkelsportens mest toneangivende personer de siste 14 årene.Også Bruyneel er anklaget for å ha regissert en omfattende dopingring rundt US Postal. Han nekter skyld, og har sagt ja til en offentlig høring der han skal forsvare seg. Etter at 11 tidligere US Postal-ryttere har vitnet om dopingbruken i laget, synes oppgaven med å bedyre sin uskyld formidabel for Bruyneel sin del. - Jeg trekker meg tilbake for å konsentrere meg om mitt eget forsvar, og for å beskytte Radioshack-Nissan-Trekk-laget fra unødvendig støy, sier Bruyneel på sin egen hjemmeside. Da hadde allerede Radioshacks moderselskap, Leopard, sendt ut en pressemelding om at partene var enige om å skille lag - på bakgrunn av den ferske USADA-rapporten på 1000 detaljrike sider. Flere nettsteder skriver i kveld at Bruyneel i praksis fikk sparken. Han kan også være ferdig i sykkelsporten for godt: For taper han saken sin mot USADA, som mange tror, blir han utestengt på livstid.
Mannen som ledet Lance Armstrong (41) til sju Tour de France-seirer på rad, Johan Bruyneel, er ferdig som sjef i sykkellaget Radioshack.